Hugmyndaflugi manna virðist lítil takmörk sett . Laxveiðimenn sem voru við veiðar á bökkum Andakílsár á sunnudaginn urðu fyrir óskemmtilegri reynslu . Þeir voru að veiða rétt fyrir neðan veiðistað þrjú , þegar þeir taka eftir ungum mönnum sem standa við eitt íbúðarhúsið , rétt við virkjunina . Þeir eru með golfkylfur og voru að dunda sér við að skjóta golfkúlum út í ána . Þrátt fyrir að þeir sæju veiðimennina hættu þeir alls ekki þessari iðju sinni heldur tvíefldust ef eitthvað var . Veiðimennirnir færðu sig nú neðar til að verða ekki fyrir kúlnahríðinni en koma síðan aftur eftir nokkra stund á fyrri stað sinn og aftur urðu þeir fyrir golfkúlum . Þá bregður svo við að golfsnillingarnir fóru í vöðlur og óðu út í ána til að sækja kúlurnar sínar . Þá var nú veiðimönnunum öllum lokið og héldu í veiðihús fullvissir um að ekki yrði von á laxi á þessum veiðistað í bráð . Veiðin í Andakílsá hefur annars farið rólega af stað . Aðeins hafa veiðst tveir laxar og tveir silungar . Þessi og ýmsar fleiri fréttir úr laxveiðinni í Veiðihorni vikunnar í Skessuhorni sem kemur út í dag .